2015.gada Noteikumi Nr.

Rīgā (prot. Nr. .§)

**Darbības programmas "Izaugsme un nodarbinātība" 7.1.2. specifiskā atbalsta mērķa "Izveidot darba tirgus apsteidzošo pārkārtojumu sistēmu, nodrošinot tās sasaisti ar Nodarbinātības barometru" 7.1.2.1. pasākuma "EURES tīkla darbības nodrošināšana" īstenošanas noteikumi**

*Izdoti saskaņā ar Eiropas Savienības struktūrfondu un Kohēzijas fonda 2014.* – *2020.gada plānošanas perioda vadības likuma 20.panta 13.punktu*

1. **Vispārīgie jautājumi**

1. Noteikumi nosaka:

1.1. kārtību, kādā īsteno darbības programmas “Izaugsme un nodarbinātība” prioritārā virziena “Nodarbinātība un darbaspēka mobilitāte” 7.1.2. specifiskā atbalsta mērķa “Izveidot darba tirgus apsteidzošo pārkārtojumu sistēmu, nodrošinot tās sasaisti ar Nodarbinātības barometru” (turpmāk – atbalsta mērķis) 7.1.2.1. pasākumu “EURES tīkla darbības nodrošināšana” (turpmāk – pasākums);

1.2. pasākuma mērķi;

1.3. pasākumam plānoto finansējumu;

1.4. prasības Eiropas Sociālā fonda (turpmāk – ESF) projekta iesniedzējam (turpmāk – projekta iesniedzējs);

1.5. atbalstāmo darbību un izmaksu attiecināmības nosacījumus;

1.6. pasākuma īstenošanas nosacījumus, t.sk. vienošanās par projekta īstenošanu vienpusējā uzteikuma nosacījumus.

2. Pasākuma mērķis ir uzlabot darba ņēmēju, bezdarbnieku, darba meklētāju un darba devēju piekļuvi informatīviem atbalsta pasākumiem, sniedzot atbalstu darba meklēšanā un darba tiesisko attiecību nodibināšanā.

3. Pasākuma mērķa grupa ir darba tirgus dalībnieki (darba devēji, darba ņēmēji, darba meklētāji, bezdarbnieki un Nodarbinātības valsts aģentūras darbinieki).

4. Pasākuma ietvaros līdz 2023.gada 31.decembrim ir sasniedzami šādi uzraudzības rādītāji:

4.1. iznākuma rādītājs – atbalstīto informatīvo EURES pasākumu skaits – 600, tai skaitā līdz 2018.gada 31.decembrim – 300 pasākumi;

4.2. finanšu rādītājs – līdz 2018.gada 31.decembrim sertificēti izdevumi 226 935 *euro* apmērā.

5. Pasākumu īsteno ierobežotas projektu iesniegumu atlases veidā.

6. Pasākuma ietvaros atbildīgās iestādes funkcijas pilda Labklājības ministrija (turpmāk – atbildīgā iestāde).

7.  Pasākumam plānotais kopējais attiecināmais finansējums ir 504 300 *euro*, tai skaitā ESF finansējums – 428  655 *euro* un valsts budžeta finansējums – 75 645 *euro*.

8. Maksimālais attiecināmais ESF finansējuma apmērs ir 85 procenti no šo noteikumu 7.punktā noteiktā pasākumam plānotā kopējā attiecināmā finansējuma.

9. Maksimālā attiecināmo izmaksu kopsumma ir 504 300 *euro*.

10. Pasākuma ietvaros izmaksas ir attiecināmas, ja tās atbilst šajos noteikumos minētajām izmaksu pozīcijām un tās ir radušās sākot no šo noteikumu spēkā stāšanās dienas.

1. **Prasības projekta iesniedzējam**

11. Projekta iesniedzējs pasākuma ietvaros ir iestāde, kas saskaņā ar Bezdarbnieku un darba meklētāju atbalsta likumu īsteno valsts politiku bezdarba samazināšanas un bezdarbnieku, darba meklētāju un bezdarba riskam pakļauto personu atbalsta jomā – Nodarbinātības valsts aģentūra.

12. Projekta iesniedzējs, kas pēc vienošanās par projekta īstenošanu noslēgšanas ar sadarbības iestādi ir arī finansējuma saņēmējs (turpmāk – finansējuma saņēmējs), sagatavo un iesniedz projekta iesniegumu saskaņā ar projekta iesnieguma atlases nolikuma prasībām.

13. Sadarbības iestāde lēmumu par projekta iesniegumu apstiprināšanu, apstiprināšanu ar nosacījumu vai noraidīšanu pieņem viena mēneša laikā no projekta iesnieguma iesniegšanas beigu datuma, kas noteikts projekta iesnieguma atlases nolikumā.

1. **Atbalstāmās darbības un izmaksas**

14. Pasākuma ietvaros ir atbalstāmas šādas darbības:

14.1. iestādes, kas nodrošina Latvijas Republikas darbību Eiropas Nodarbinātības dienestu tīklā (turpmāk – EURES), darbinieku apmācības un semināri par EURES un tā pieejamības nodrošināšanu un Eiropas darba mobilitātes jautājumiem;

14.2. informācijas nodrošināšana EURES ietvaros, kas ietver:

14.2.1. EURES pieejamības un atpazīstamības nodrošināšanu (piemēram, informatīvo materiālu izstrādi un izgatavošanu, informācijas un komunikācijas aktivitātes);

14.2.2. informācijas sniegšanu darba devējiem, valsts un pašvaldību iestāžu, nevalstiskā sektora pārstāvjiem par EURES jautājumiem (piemēram, informatīvos seminārus, uzņēmēju izstādes, konsultācijas), kā arī darbiekārtošanas un personāla atlases pasākumu organizēšanu;

14.2.3. informācijas sniegšanu darba ņēmējiem, darba meklētājiem un bezdarbniekiem (piemēram, informatīvos seminārus, izstādes, atvērto durvju dienas, individuālas konsultācijas par dzīves un darba apstākļiem, nodarbinātības iespējām un administratīvajām procedūrām Eiropas Savienības un Eiropas Ekonomikas zonas (ES/EEZ) valstīs);

14.2.4. nacionālā sadarbības tīkla veidošanu un iesaistīto pušu informēšanu (piemēram, informatīvos seminārus un citus pasākumus);

14.2.5. EURES Latvijas un kopējā tīkla darbinieku dalību Latvijas un starptautiskajās sadarbības pasākumos (piemēram, sanāksmēs, informatīvos semināros, darba grupās, konferencēs, darba gadatirgos un darba mobilitātes pasākumos), kā arī šo pasākumu organizēšanu;

14.3. informācijas un publicitātes pasākumi par projekta īstenošanu;

14.4. projekta vadība.

15. Pasākuma ietvaros plāno šādas izmaksu pozīcijas:

15.1. tiešās attiecināmās izmaksas;

15.2. netiešās attiecināmās izmaksas;

15.3. neparedzētās izmaksas.

16. Šo noteikumu 15.1.apakšpunktā minētās tiešās attiecināmās izmaksas ietver šādas izmaksu pozīcijas:

16.1. tiešās personāla izmaksas (finansējuma saņēmēja projekta īstenošanas personāla atlīdzības izmaksas un finansējuma saņēmēja projekta vadības personāla atlīdzības izmaksas) atbilstoši Valsts un pašvaldību institūciju amatpersonu un darbinieku atlīdzības likumā noteiktajam, izņemot virsstundas. Ja personāla iesaiste projektā ir nodrošināta saskaņā ar daļlaika attiecināmības principu, attiecināma ir ne mazāka kā 30 procentu noslodze;

16.2. tiešās projekta īstenošanas izmaksas:

16.2.1. pakalpojumu (uzņēmuma līgumu) izmaksas šo noteikumu 14.1. un 14.2.apakšpunktā minēto atbalstāmo darbību (izņemot konsultācijas) izmaksas;

16.2.2. telpu, materiālu, aprīkojuma un iekārtu īres un nomas izmaksas šo noteikumu 14.1. un 14.2.apakšpunktā minēto atbalstāmo darbību īstenošanai;

16.2.3. kancelejas preču izmaksas šo noteikumu 14.1. un 14.2.apakšpunktā minēto atbalstāmo darbību īstenošanai;

16.2.4. komandējumu (iekšzemes un ārvalstu) un dienesta braucienu izmaksas (dienas nauda, naktsmītnes, ceļojuma apdrošināšanas un ceļa izdevumi) Eiropas Savienības dalībvalstu darba tirgus institūciju un starptautisko organizāciju ekspertiem, finansējuma saņēmēja darbiniekiem un finansējuma saņēmēja projekta īstenošanas un projekta vadības personālam šo noteikumu 14.1., 14.2.2., 14.2.3., 14.2.4. un 14.2.5.apakšpunktā minēto atbalstāmo darbību īstenošanai atbilstoši normatīvajiem aktiem, kas nosaka kārtību, kādā atlīdzināmi ar komandējumiem saistītie izdevumi;

16.2.5. transporta izmaksas (izmaksas par degvielu, par transportlīdzekļa nomu, par transporta pakalpojumu pirkšanu, par sabiedriskā transporta izmantošanu) finansējuma saņēmēja projekta īstenošanas un projekta vadības personālam;

16.2.6. materiālu, aprīkojuma un iekārtu izmaksas finansējuma saņēmēja projekta īstenošanas un projekta vadības personālam jaunu darba vietu radīšanai vai esošo darba vietu atjaunošanai ne vairāk kā 3 000 *euro* apmērā vienai darba vietai visā projekta īstenošanas laikā. Ja projekta īstenošanas un vadības personāls ir nodarbināts uz normālo darba laiku vai nepilnu darba laiku, darba vietas aprīkojuma izmaksas ir attiecināmas 100 procentu apmērā. Ja projekta īstenošanas un vadības personāla atlīdzībai piemēro daļlaika attiecināmības principu – darba vietas aprīkojuma attiecināmās izmaksas nosakāmas proporcionāli slodzes procentuālajam sadalījumam;

16.2.7. obligāto veselības pārbaužu izmaksas un redzes korekcijas līdzekļu kompensācijas izmaksas finansējuma saņēmēja projekta īstenošanas un vadības personālam;

16.2.8. veselības apdrošināšanas izmaksas projekta īstenošanas un vadības personālam, ja veselības apdrošināšana paredzēta finansējuma saņēmēja iestādē. Ja projekta īstenošanas un vadības personāls ir nodarbināts normālo darba laiku, veselības apdrošināšanas izmaksas ir attiecināmas 100 procentu apmērā. Ja projekta īstenošanas un vadības personāls ir nodarbināts nepilnu darba laiku, veselības apdrošināšanas izmaksas nosakāmas atbilstoši nepilnā darba laika noslodzei. Ja projekta īstenošanas un vadības personāla atlīdzībai piemēro daļlaika attiecināmības principu, veselības apdrošināšanas izmaksas nosakāmas proporcionāli atlīdzības procentuālajam sadalījumam. Veselības apdrošināšanas izmaksas ir attiecināmas tikai uz periodu, kad projekta īstenošanas un vadības personāls ir nodarbināts projektā;

16.2.9. informācijas un publicitātes pasākumu izmaksas šo noteikumu 14.3.apakšpunktā minētās atbalstāmās darbības īstenošanai atbilstoši normatīvajiem aktiem par kārtību, kādā Eiropas Savienības struktūrfondu un Kohēzijas fonda ieviešanā 2014.–2020.gada plānošanas periodā nodrošināma komunikācijas un vizuālās identitātes prasību ievērošana.

17. Šo noteikumu 15.2. apakšpunktā minētās netiešās attiecināmās izmaksas finansējuma saņēmējam plāno kā vienu izmaksu pozīciju 15 procentu apmērā no šo noteikumu 16.1.apakšpunktā minētajām tiešajām personāla izmaksām. Tās ietver šādas izmaksu pozīcijas:

17.1. kancelejas preču, biroja piederumu un biroja aprīkojuma iegādes un nomas izmaksas finansējuma saņēmēja projekta īstenošanas un projekta vadības personālam;

17.2. telpu īres un nomas, komunālo maksājumu un telpu uzturēšanas izmaksas, ietverot finansējuma saņēmēja koplietošanas telpu un citu koplietošanas resursu izmantošanas izmaksu proporciju, finansējuma saņēmēja projekta īstenošanas un projekta vadības personālam;

17.3. sakaru, interneta izmaksas, IT uzturēšanas izmaksas un pasta pakalpojumu izmaksas finansējuma saņēmēja projekta īstenošanas un projekta vadības personālam;

17.4. finansējuma saņēmēja atbalsta un vadības personāla atlīdzības izmaksas, kas nav iekļautas šo noteikumu 16.1. apakšpunktā minētajā tiešo attiecināmo izmaksu pozīcijā, bet kas tieši vai netieši iesaistīti projekta īstenošanā. Attiecināmas ir arī finansējuma saņēmēja projekta īstenošanas un projekta vadības personāla atlīdzības izmaksas, ja personāla noslodze projektā saskaņā ar daļlaika attiecināmības principu ir mazāka par 30 procentiem;

17.5. pakalpojuma (uzņēmuma līguma) izmaksas par projekta maksājumus pamatojošo dokumentu elektronisko apstrādi;

17.6. citas izmaksas, kas nav iekļautas šo noteikumu 16. un 17. punktā minētajās attiecināmo izmaksu pozīcijās, bet ir nepieciešamas šo noteikumu 14. punktā minēto atbalstāmo darbību īstenošanai.

18. Šo noteikumu 15.3.apakšpunktā minētās neparedzētās izmaksas (izdevumi papildu darbu vai pakalpojumu veikšanai, kas neparedzamu apstākļu dēļ ir kļuvuši nepieciešami noslēgtās vienošanās par projekta īstenošanu izpildes nodrošināšanai) projektā plāno kā vienu izmaksu pozīciju un tā nepārsniedz divus procentus no šo noteikumu 15.1.apakšpunktā minētajām tiešajām attiecināmajām izmaksām. Neparedzēto izmaksu izlietošanu pirms izdevumu veikšanas finansējuma saņēmējs saskaņo ar sadarbības iestādi vienošanās par projekta īstenošanu noteiktajā kārtībā.

19. Pievienotās vērtības nodokļa izmaksas šo noteikumu 15.punktā minētajām izmaksu pozīcijām ir attiecināmas izmaksas, ja tās nav atgūstamas nodokļu politiku reglamentējošos normatīvajos aktos noteiktajā kārtībā.

1. **Pasākuma īstenošanas nosacījumi**

20. Pasākuma ietvaros apstiprināto projektu īsteno atbilstoši šajos noteikumos minētajiem nosacījumiem.

21. Īstenojot projektu, finansējuma saņēmējs:

21.1. nodrošina informācijas un publicitātes pasākumus, kas noteikti Eiropas Parlamenta un Padomes 2013. gada 17. decembra Regulā (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006, un normatīvajos aktos par kārtību, kādā Eiropas Savienības struktūrfondu un Kohēzijas fonda ieviešanā 2014.–2020.gada plānošanas periodā nodrošināma komunikācijas un vizuālās identitātes prasību ievērošana;

21.2. savā tīmekļa vietnē ne retāk kā reizi trijos mēnešos ievieto aktuālu informāciju par projekta īstenošanu;

21.3. piesaistot projekta īstenošanas un vadības personālu uz darba līguma pamata un paredzot tam atlīdzības izmaksas, nodrošina, ka projekta īstenošanas un vadības personāls tiek piesaistīts uz normālo (atlīdzībai var piemērot daļlaika attiecināmības principu) vai nepilnu darba laiku, attiecīgi veicot projekta vadības un īstenošanas personāla darba laika uzskaiti par veiktajām funkcijām un nostrādāto laiku;

21.4. par projekta ietvaros atbalstu saņēmušajām personām uzkrāj informāciju atbilstoši normatīvajiem aktiem, kas nosaka Eiropas Savienības struktūrfondu un Kohēzijas fonda projektu pārbaužu veikšanas kārtību 2014. – 2020. gada plānošanas periodā, un maksājuma pieprasījuma veidlapā noteiktajiem datiem;

21.5. grozījumus projektā izdara atbilstoši normatīvajiem aktiem par kārtību, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina šo fondu ieviešanu 2014.–2020. gada plānošanas periodā;

21.6. pakalpojuma (uzņēmuma) līgumos, kurus slēdz šo noteikumu 14. punktā minēto atbalstāmo darbību īstenošanai, avansa maksājumus var paredzēt ne vairāk kā 20 procentu apmērā no attiecīgā līguma summas;

21.7. var veikt publiskos iepirkumus pirms vienošanās par projekta īstenošanu noslēgšanas, pakalpojuma (uzņēmuma) līgumus slēdzot ne agrāk kā šo noteikumu spēkā stāšanās dienā vai piemērojot arī pirms tam noslēgtos pakalpojuma (uzņēmuma) līgumus. Piemērojot pirms projekta īstenošanas noslēgtos pakalpojuma (uzņēmuma) līgumus, tajos var veikt nebūtiskus grozījumus, tos papildinot ar atsauci, ka attiecīgo atbalsta pasākumu finansē arī projekta ietvaros, kā arī veikt citus tehniskus nebūtiskus grozījumus Publisko iepirkumu likuma izpratnē, kas nepieciešami šo noteikumu 14.punktā minēto atbalstāmo darbību īstenošanai.

22. Sadarbības iestādei ir tiesības vienpusēji atkāpties no noslēgtās vienošanās par projekta īstenošanu jebkurā no šādiem gadījumiem:

22.1. finansējuma saņēmējs nepilda vienošanos par projekta īstenošanu, tai skaitā netiek ievēroti projektā noteiktie termiņi vai ir iestājušies citi apstākļi, kas negatīvi ietekmē vai var ietekmēt pasākuma mērķi un (vai) atbalsta mērķa pasākuma uzraudzības rādītāju sasniegšanu;

22.2. citos gadījumos, kas paredzēti vienošanās par projekta īstenošanu nosacījumos.

23. Pasākuma ietvaros projektu īsteno saskaņā ar vienošanos par projekta īstenošanu, bet ne ilgāk kā līdz 2020. gada 31. decembrim.

24. Projekta īstenošanas vieta ir Latvijas Republikas teritorija.

Ministru prezidente L.Straujuma

Labklājības ministrs U.Augulis

12.03.2015. 13:17

1799

R.Kudļa, 67021630

[Rudolfs.Kudla@lm.gov.lv](mailto:Rudolfs.Kudla@lm.gov.lv)